Implementácia Európskej charty pre malé podniky
obdobie II. polrok 2001 a I. polrok 2002

(bod B.1. uznesenia vlády Slovenskej republiky č. 333 z 3. apríla 2002 )

1. 	Vzdelávanie a odborná príprava na podnikateľstvo

Európa bude rozvíjať podnikateľského ducha a nové zručnosti už od ranného veku. Všeobecné vedomosti o podnikaní a podnikateľstve je treba učiť na všetkých úrovniach škôl. Špecifické moduly súvisiace s podnikaním by sa mali stať základnou súčasťou vzdelávacích programov na stredných školách, vysokých školách a univerzitách.

Budeme povzbudzovať a podporovať podnikateľské úsilie mládeže a vypracúvať primerané vzdelávacie programy pre manažérov v malých podnikoch.

Dosiahnutý pokrok :

	V roku 2001 bol NADSME vyhlásený grantový program na podporu podnikania špeciálnych skupín (absolventov škôl a žien) - Training program for young people and women. Projekty boli schválené pre tri inštitúcie (SOU v Kysuckom Novom Meste, RPIC Dunajská Streda a VOKA Banská Bystrica) v celkovom objeme 28 776 EUR.. 

	Ministerstvo školstva SR  vypracovalo pre rok 2002 harmonogram postupu transformácie stredných odborných učilíšť v prospech ich prepojenia na podnikateľskú sféru hospodárstva vo vzťahu k reforme verejnej správy.

	Minister hospodárstva SR rozhodnutím číslo 4692/2001-010-1000 zo dňa 22.októbra 2001 zriadil Komisiu pre odbornú prípravu a vzdelávanie, ktorá je expertným poradným orgánom ministra hospodárstva na posudzovanie postupu Ministerstva hospodárstva Slovenskej republiky pri realizácii odbornej prípravy a vzdelávania v stredných odborných učilištiach, stredných odborných školách a združených stredných školách. V komisii majú zastúpenie aj jednotlivé sekcie ministerstva hospodárstva SR, Ministerstvo práce, sociálnych vecí a rodiny SR, Národný úrad práce, Slovenská obchodná a priemyselná komora, Slovenská živnostenská komora, Asociácia zamestnávateľských zväzov a združení, Združenie priemyselných zväzov. Prostredníctvom uvedenej komisie Ministerstvo hospodárstva SR zabezpečuje podporu a rozvoj podnikania vo všetkých učebných a študijných odboroch pre odvetvia v gescii Ministerstva hospodárstva SR.

	Ministerstvo výstavby a regionálneho rozvoja SR prostredníctvom siete Regionálnych a rozvojových agentúr (RRA), ktorých počet je v súčasnosti 17, zabezpečuje poradenskú a vzdelávaciu činnosť zameranú pre podnikateľský sektor v oblasti získania úverov, účtovníctva, získania finančných prostriedkov z iných zdrojov, prípravy grantových projektov a marketingu. V oblasti vzdelávania zabezpečuje školenia (v priemere 8x do roka) prostredníctvom rekvalifikačných kurzov, kurzov pre začínajúcich podnikateľov a kurzov zvyšujúcich kvalifikáciu. V spolupráci s univerzitami (konkrétne RRA v Trenčíne v spolupráci s Trenčianskou univerzitou, ktorá má akreditáciu v tejto oblasti) zabezpečuje aj tréningy pre podnikateľov daného regiónu a prostredníctvom odborných seminárov zvyšujú ich odbornú pripravenosť. 

NÚP vytvoril v roku 2001 zásadne lepšie predpoklady pre podporu malého podnikania. Vo svojich zásadách schválených Predstavenstvom NÚP zaviazal výkonné zložky poskytnúť zo všetkých finančných prostriedkov určených na tvorbu nových pracovných miest najmenej 15 % na podporu samozamestnávania.
Národný úrad práce zabezpečuje prípravu klientov (evidovaných nezamestnaných) školeniami a tréningmi (rekvalifikačnými kurzami) na manažérske pôsobenie, resp. samopodnikanie v oblasti malého podnikania. V roku 2001 takto zamerané rekvalifikačné kurzy (napr.: Podnikanie v malej a strednej firme, Motivačný kurz pre súkromné podnikanie, Založenie súkromnej firmy, Podnikateľské minimum, Malé a stredné podnikanie, ABC podnikateľa, manažment začínajúceho podnikateľa a účtovníka, Manažér podniku a ďalšie) absolvovalo 505 evidovaných nezamestnaných.
Absolvovanie uvedených rekvalifikačných kurzov zvyčajne podmieňuje aj poskytnutie finančného príspevku na vytvorenie pracovného miesta podľa §88 zákona o zamestnanosti, čo je príspevok na vytvorenie pracovného miesta na samozamestnanie. V roku 2001 NÚP podporil vytvorenie 2434 takýchto pracovných miest finančnými prostriedkami vo výške 164,38 mil. Sk, ktoré často boli jediným finančným zdrojom pre začínajúceho malého podnikateľa. Celkove NÚP podporil vytvorenie 3129 pracovných miest v malých podnikoch do 20 zamestnancov.

Od r. 2001 došlo v programe CEPAC (zakladateľmi sú NÚP, NARMSP, CEPAC SOISSONS) k významným posunom najmä v oblasti kvality. Na nosné predmety podmieňujúce úspech začínajúceho podnikateľa (marketing, financie, účtovníctvo, dane)boli spracované metodické príručky, ktorými je zadefinovaný nielen obsah daného predmetu, ale i spôsob jeho výuky. Jednotlivé etapy programu sú priebežne sledované a zdokumentované, čím sú vytvorené priaznivé predpoklady pre úspešnú certifikáciu systému kvality podľa ISO 9000. V tomto období bol úspešne ukončený i program Leonardo, ktorý bol zameraný na rekvalifikáciu ľudí ohrozených stratou zamestnania. Program bol realizovaný v spolupráci s TÚ Košice a francúzkou inštitúciou Greta. 

Navrhované opatrenia :

1.1. Je potrebné vypracovať ucelený vzdelávací systém pre rozvoj MSP, do ktorého budú zapojené všetky úrovne vzdelávania štátnej školskej správy (ZŠ, SOŠ, SOU, ale aj gymnáziá, vysoké školy a vedecko-výskumná základňa) ako aj existujúce vzdelávacie inštitúcie. V rámci tohto systému je potrebné zabezpečiť aktívnu účasť MSP na tvorbe učebných osnov (Tu je možné využiť rozsiahle skúsenosti z projektu Phare Reforma odborného vzdelávania a prípravy-VETR, ktorý bol ukončený v roku 1998 a bolo do neho zapojených 20 pilotných škôl, z ktorých každá mala partnerskú školu v krajine EÚ.). Uľahčí sa tým najmä pozícia začínajúcim podnikateľom a podnikanie sa stane všeobecne akceptovaným sociálnym fenoménom, ktorým žiaľ v súčasnosti nie je.

1.2.  Zvýšenie kvality služieb poskytovaných MSP bude potrebné zabezpečiť nielen účasťou ich zástupcov na tvorbe kurikúl, ale aj na záverečných a majstrovských skúškach a vydávaní certifikátov pre výkon  jednotlivých živností, pretože je nelogické, aby o tejto otázke rozhodovali úradníci štátnej správy, aj keď na regionálnej úrovni.

1.3. Taktiež vytváranie nových podnikateľských centier v relevantných regiónoch by malo prebiehať v spolupráci s vysokými školami a všetkými typmi stredných škôl. Tieto centrá by podporili podnikavosť a zároveň by slúžili ako konzultačné strediská pre MSP v danom regióne.

2. 	Lacnejší a rýchlejší začiatok podnikania

Náklady na začatie činnosti firiem by sa mali stať najkonkurencieschopnejšími na svete. Krajiny s časovo najnáročnejšími a najkomplikovanejšími postupmi pri schvaľovaní nových firiem by sa mali povzbudzovať k tomu, aby dobehli najrýchlejšie štáty. Mal by sa zvýšiť online prístup k registrácií podnikov.

Dosiahnutý pokrok :

Bola prijatá novela živnostenského zákona č. 279/2001 Z. z., ktorou sa zmenil a doplnil zákon č. 455/1991 Zb. o živnostenskom podnikaní nadobúdajúca účinnosť 1.09.2001 okrem niektorých ustanovení, ktoré nadobúdajú účinnosť 1.01.2003 a dňom vstupu zmluvy o pristúpení SR k EÚ a ES do platnosti. Zákon uvoľňuje podmienky živnostenského podnikania tým, že znižuje vplyv orgánov štátnej správy v tejto oblasti a zjednodušuje výkon štátnej správy na tomto úseku. Jeho súčasťou sú aj ustanovenia, ktoré zjednodušujú procedúry a skracujú čas potrebný k iniciovaniu podnikateľskej činnosti. 

      	Na upevnenie postavenia a stimuláciu rastu MSP prijala  SR 3 štátne programy, prostredníctvom ktorých sa v roku 2001 poskytli úvery za 276 mil. Sk. Jedná sa o nasledujúce štátne podporné programy :

	Štátny program 1 : Podporný úverový program, ktorý je určený malým a stredným podnikateľom zamestnávajúcim do 250 zamestnancov, ktorí podnikajú v oblasti výroby, remesiel, služieb a aktívneho cestovného ruchu. Podnikatelia, ktorí spĺňajú kritériá programu, môžu požiadať o poskytnutie úveru v maximálnej výške 5 mil. Sk s dobou splatnosti 5 rokov. Úroková sadzba je v roku 2002 10,8% ročne. 
		
	Štátny program 2 : Mikropôžičková schéma, ktorý je určený malým podnikateľom – mikropodnikateľom zamestnávajúcim do 10 pracovníkov. Hlavným cieľom programu je riešiť problém prístupu malých podnikateľov v regiónoch k malým úverom. Maximálna výška pôžičky je 500 000 Sk, minimálna 50 000 Sk s lehotou splatnosti od šesť mesiacov do troch rokov, s možnosťou odkladu splátok istiny maximálne na šesť mesiacov. Úroková sadzba pre investičné úvery je stanovená na 11% ročne. 

	Štátny program 3 : Poradenské služby pre MSP. NADSME poskytuje poradenské služby MSP prostredníctvom siete 13 regionálnych poradenských a informačných centier (RPIC), 5 podnikateľských a inovačných centier (BIC), ktoré poskytujú začínajúcim a existujúcim podnikateľom komplexnú odbornú poradenskú činnosť vo všetkých oblastiach, ktoré sa týkajú podnikateľskej činnosti. Ide o zvýhodnené poradenské služby dotované zo zdrojov Štátneho rozpočtu. 

	Navrhované opatrenia :

2.1. Reforma v oblasti podporných programov 
	Zjednodušenie a zníženie počtu programov ako aj ich reštrukturalizácia. Dôraz musí byť kladený na finančnú spoluúčasť žiadateľa o podporu podobne ako v systéme podpory EÚ. Dôležitá je aj orientácia na nové formy podpory, najmä na financovanie prostredníctvom rizikového kapitálu a mikropôžičiek. Zvýšenie ponuky rizikového kapitálu si vyžaduje zmenu legislatívy, ktorá by komerčným subjektom umožňovala poskytovať financie do rizikového kapitálu. NADSME spolu so sieťou RPIC by slúžila, okrem vlastného programu realizovaného prostredníctvom Fondu štartovacieho kapitálu, aj ako informačné centrum, ktoré by prostredníctvom spolupráce so Slovenskou asociáciou rizikového kapitálu združovalo informácie o tomto spôsobe financovania. 
	Výsledkom redukcie špecializovaných podporných programov by mal byť návrh na skonsolidovaný novoštrukturovaný systém podpory MSP s dôrazom na podporu pri začatí podnikania, resp. podporu ranných štádií podnikania.

2.2. V oblasti podporných úverových programov navrhujeme rozšíriť ich použitie, posilniť kritériá vo vzťahu k podnikateľskému zámeru, inovatívnosti a realizovateľnosti zámeru. Váha kritérií záruk pri získaní počiatočného štartovacieho kapitálu sa musí znižovať v porovnaní s kritériami reálnosti a návratnosti v podnikateľskom pláne. Výška úverov v PÚP by mala byť posudzovaná vo vzťahu k podnikateľskému zámeru a mala by existovať možnosť aj vyšších súm ako doteraz a možnosť (v prípade reálnosti) krytia celého štartovacieho kapitálu úverom. Doba poskytnutia úveru by sa mala pohybovať i v dlhodobom horizonte do 10 rokov.

2.3. V oblasti mikropôžičkových schém by bolo vhodné rozšíriť mikropôžičkové centrá a prispôsobiť úrokovú sadzbu podmienkam na finančnom trhu.  V rámci rozširovania centier poskytovania mikropôžičiek môžu byť vhodne využité i profesné stavovské organizácie MSP, ktoré dokážu posúdiť reálnosť podnikateľského zámeru v príslušnej profesnej oblasti.

2.4. Čo sa týka poskytovania poradenských služieb pre MSP, dôležité je pokračovanie v decentralizácii politiky MSP prostredníctvom siete RPIC, ktoré musia byť prístupné minimálne v každom vyššom územno-správnom celku a ktoré sú samostatné v oblasti rozhodovania. Potrebné je na základe zvláštnej analýzy prehodnotiť existujúce rozmiestnenie siete RPIC/BIC a posúdiť funkčnosť ostatných existujúcich regionálnych štruktúr (RDA, SARIO atď.).

2.5.  Pri zlepšovaní fungovania obchodného registra čerpať zo skúsenosti „BEST praktík“ krajín EÚ. Priemerná doba na založenie podniku v krajinách EÚ je 15 dní (v krajinách s najkratšou dobou je to iba 2 dni).
2.6. Pripraviť projekt uľahčenia začatia podnikania prostredníctvom zjednodušenia registračného procesu vytvorením tzv. „one-stop shop“, jedného registračného miesta, na ktorom sa začínajúci podnikateľ zaregistruje a ktoré sa následne postará o distribúciu všetkých potrebných údajov všetkým relevantným inštitúciám,
Zjednodušenie administratívy registrácie pri zápise do Obchodného registra je možné dosiahnuť novelizáciou zákona č. 513/1991 Zb. Obchodného zákonníka. v znení neskorších predpisov.

2.7.  Pokračovať v obmedzovaní počtu koncesovaných živností a v zjednodušovaní podmienok na získavanie živnostenských oprávnení.

3.	Lepšia legislatíva a regulácia

Národné zákony o konkurze by sa mali hodnotiť z hľadiska pozitívnych výsledkov z praxe. Poučenie z porovnania s inými krajinami by nás malo viesť k zlepšeniu súčasnej praxe v EÚ.

Mali by sa prehodnotiť nové právne predpisy na národnej úrovni a na úrovni spoločenstva, aby sa odhadol ich dosah na malé podniky a podnikateľov. Vždy, keď to je možné, je treba zjednodušiť národné pravidlá a pravidlá Európskeho spoločenstva. Vlády by mali prijať administratívne dokumenty, ktoré sú ústretové voči užívateľom.

Malé podniky by mohli byť vyňaté z určitých regulačných povinností. V tejto súvislosti by komisia mohla zjednodušiť legislatívu upravujúcu hospodársku súťaž, aby sa zmenšilo zaťaženie malých podnikov spôsobené jej dodržiavaním. 

Dosiahnutý pokrok :

Dňom 1. 11. 2001 nadobudol účinnosť zákon č. 434/2001 Z. z., ktorým sa novelizoval zákon č. 231/1999 Z. z. o štátnej pomoci. V zákone o štátnej pomoci je definovaná aj kategorizácia MSP, úplne zhodná s odporúčaním Európskej komisie č.96/280/ES z 3. apríla 1996. Týmto došlo k plnej harmonizácii definície MSP v Slovenskej republike a EÚ. Zákon vymedzuje formy a druhy štátnej pomoci pre podnikateľskú sféru.

	Pozitívny vplyv na rozvoj MSP má aj prijatie zákona č.561/2001 s účinnosťou od 1.1.2002, ktorým sa mení a dopĺňa zákon NR SR č. 366/1999 Z z. o daniach z príjmov v znení neskorších predpisov. Na základe tohto zákona bola znížená sadzba dane z príjmu pre právnické osoby z 29% na 25%, čím dochádza k zníženiu finančného zaťaženia podnikateľov. U fyzických osôb sa zdanenie znížilo z rozmedzia 12-42% na 10-38% a počet pásiem klesol zo 7 na 5. U paušálnej dane došlo k rozšíreniu okruhu činností, pri ktorých možno uplatniť paušálnu daň (lump tax) bez  nutnosti  spracovávania  účtovníctva. Zvýšila sa aj hranica príjmov, do úrovne ktorých je možno uplatniť paušálnu daň na sumu 2 mil. Sk ročne.

	Prijatím novely zákona č. 279/2001 Z. z. sa zmenil a doplnil zákon č. 455/1991 Zb. o živnostenskom podnikaní v znení neskorších predpisov. NR SR schválila novelu zákona s účinnosťou od 1. 9. 2001, okrem čl. 1 §7a, ktorý nadobúda účinnosť 1. 1. 2003 a §66e až 66o, ktoré nadobúdajú účinnosť dňom vstupu zmluvy o pristúpení SR k EÚ a ES do platnosti. Novela má prispieť k eliminácii vplyvu orgánov  verejnej správy  v procese konania a rozhodovania o udelení  oprávnenia na podnikanie v záujme liberalizácie postupu  uchádzačov o podnikanie.

Opatrenia na výrazné zjednodušenie pravidiel pre získanie živnostenského oprávnenia pre široké spektrum živností boli vykonané dvomi novelizáciami zákona č. 455/191 Zb. o živnostenskom podnikaní v znení neskorších predpisov (živnostenský zákon) a to:
zákonom č. 279/2001 Z.z. s účinnosťou od 1.septembra 2001 a
zákonom č. 284/2002 Z.z. s účinnosťou od 1.júla 2002.
Na internete je živnostenský register Slovenskej republiky sprístupnený od roku 2001.
Vykonané zmeny sa vecne dotýkajú výrazného zníženia počtu regulovaných živností (remeselných, viazaných a koncesovaných) a zjednodušenia a skrátenia konania v kategórii koncesovaných živností. 
Aj keď prijaté opatrenia nie sú špecificky orientované výlučne na malé podniky do 50 zamestnancov, lebo živnostenský zákon takéto rozlišovacie kritérium neobsahuje, dotýkajú sa najmä tejto skupiny podnikov, keďže u začínajúcich podnikateľov nemožno predpokladať, že už na začiatku podnikania zamestnávajú väčší počet zamestnancov. 
Veľká časť zjednodušujúcich opatrení, prijatých zákonom č. 279/2001 Z.z.,  je odrazom „dobrých praktík“ členských krajín vyjadrených v smerniciach EÚ. Konkrétne ide o zjednodušenie pravidiel pre preukazovanie odbornej spôsobilosti a bezúhonnosti pre občanov členských krajín EÚ.

	1.01.2002 nadobudol účinnosť zákon č. 565/2001 Z. z. o investičných stimuloch a o zmene a doplnení niektorých zákonov, ktorý upravuje poskytovanie individuálnej štátnej pomoci na rozvoj jednotlivých regiónov. Predmetom štátnej pomoci je produktívna investícia a príspevky na novovytvorené pracovné miesta vzniknuté v súvislosti s poskytnutou investíciou, daňové úľavy, ako aj príspevky na rekvalifikáciu. Uvedený zákon upravuje základné kritériá nevyhnutné na poskytovanie investičných stimulov, ako aj proces ich schvaľovania, poskytovania a kontroly. Investičné stimuly poskytuje Ministerstvo hospodárstva SR po schválení vládou SR a predchádzajúcom schválení Úradom pre štátnu pomoc.

Od 1.01.2002 prebieha v NADSME realizácia programu technickej asistencie v rámci prípravy štátnej politiky podpory MSP pre obdobie 2001-2005. Jedným z cieľov technickej asistencie je aj spracovanie návrhu na zníženie administratívnej náročnosti súčasného spôsobu platieb daní, zdravotného, nemocenského a dôchodkového poistenia u podnikateľov formou jedného zberného miesta.

Vláda SR schválila   Register záložného práva. Cieľom navrhovaných  zmien je vytvorenie takého právneho a inštitucionálneho rámca pre záložné právo, ktorý povedie k rozšíreniu možností financovania podnikateľských aktivít, najmä v sektoroch malého a stredného podnikania. 
Novelou zákona č. 323/1992 Zb. o notároch a notárskej činnosti v znení neskorších predpisov sa zavádza Notársky centrálny register záložných práv, ktorý bude viesť Notárska komora Slovenskej republiky a bude dostupný osobám, ktoré budú chcieť nahliadnuť do registra na každom notárskom úrade, čím bude zabezpečená primeraná dostupnosť. 

Novelou zákona č. 513/1991 Zb. v znení neskorších predpisov (Obchodného zákonníka) účinnou od 1.1.2002 sa zaviedol inštitút Zbierky listín ako nový informačný zdroj, ktorá je súčasťou Obchodného registra a obsahuje dokumenty a listiny, ktoré sú prístupné pre všetkých. 

Novelou zákona č. 328/1991 Zb. v znení neskorších predpisov o konkurze a vyrovnaní s účinnosťou od 1.8.2000  sa posilnili práva veriteľov v konkurznom konaní napr. výmenu  správcu konkurznej podstaty schôdzou konkurzných veriteľov, speňažovanie konkurznej podstaty na základe plánu speňaženia schváleného schôdzou konkurzných veriteľov, možnosť zachovania prevádzky podniku po vyhlásení konkurzu, postupe zmeny v  uspokojovaní pohľadávok, postavenia oddelených veriteľov a účinkov vyhlásenia konkurzu.  V súčasnosti prebiehajú práce na príprave nového, komplexného a moderného zákona o platobnej neschopnosti.

	Navrhované opatrenia :

3.1.  Pre zjednodušenie evidencie pre používateľov paušálnej dane a zjednodušenie vedenia účtovníctva pre FO, ako aj zjednodušenie vnútornej pomocnej evidencie je potrebné novelizovať zákon č. 563/1991 Zb. o účtovníctve v znení neskorších predpisov

3.2.  Novelizovaním zákona NR SR č. 152/1994 Z. z. o sociálnom fonde v znení neskorších predpisov a o zmene a doplnení zákona č. 366/1999 Z. z. o daniach z príjmov v znení neskorších predpisov je možné dosiahnuť zjednodušenie systému tvorby a použitia sociálneho fondu u MSP a OSZČ.

3.3.  Znížiť administratívne zaťaženie pre existujúcich podnikateľov prostredníctvom jednotného výberu odvodov do fondov sociálneho zabezpečenia jednou inštitúciou (Sociálnou poisťovňou), ktorá sa následne postará o poukázanie odvodov na účty jednotlivých zainteresovaných inštitúcií.

3.4.  Taktiež je potrebné novelizovať zákon NR SR č. 202/1995 Z. z. Devízový zákon v znení neskorších predpisov a zákon, ktorým sa mení a dopĺňa zákon SNR č. 372/1990 Zb. o priestupkoch v znení neskorších predpisov, čo by prispelo k zjednodušeniu colných deklarácií, súvisiacich predpisov a licencií na vývoz a dovoz MSP.

3.5.  Navrhujeme tiež vytvoriť expertnú skupinu na posúdenie zákona o štátnej pomoci (osobitne časti zaoberajúcej sa MSP) a jeho dosahov na realizáciu podporných programov, ako aj medzirezortnú koordinačnú radu pre podporné programy MSP pod záštitou MH SR.

3.6.  Pokračovať v cenovej deregulácii a liberalizácii aj v oblastiach, v ktorých je doposiaľ cena administratívne stanovovaná, akými sú napr. cena nájomného, cestovného, atď.

3.7.  Pri regulácii pracovno-právnych vzťahov v oveľa väčšej miere než doteraz rešpektovať zmluvnú slobodu zúčastnených strán.

3.8. Neprijímať žiadne opatrenia v oblasti regulácie životného prostredia, technických štandardov a kvality, hospodárskej súťaže a zahraničného obchodu bez predchádzajúcej analýzy ekonomických dopadov pripravovaných opatrení na podnikateľské prostredie.

3.9. Zaviesť systém povinného vypracovávania analýzy nákladov a prínosov navrhovanej legislatívy zo strany predkladateľa, ktorá bude nadstavbou nad už dnes existujúcou povinnosťou kvantifikovať dopady na podnikateľskú sféru, ktorá je zakotvená v novelizovaných legislatívnych pravidlách

3.10. Analýze nákladov a prínosov podrobiť postupne všetky najdôležitejšie právne normy, ktoré už v súčasnosti platia, a v tých prípadoch, keď sa nepreukáže, že prínosy prevyšujú náklady, navrhnúť korekciu ich obsahu alebo ich úplné zrušenie.

3.11. Zásadne zlepšiť fungovanie súdnictva a túto potrebu identifikovať ako absolútnu prioritu, ktorá je nevyhnutnou podmienkou zlepšenia podnikateľského prostredia a následne alokovať na realizáciu uvedenej priority adekvátne finančné prostriedky.

3.12. V zdôvodnenom rozsahu zlepšiť moderné materiálno technické a personálne vybavenie súdov a rozšíriť využívanie vyšších súdnych úradníkov.

3.13. Bude potrebné realizovať ďalšie zmeny na zvýšenie vymožiteľnosti práva, opatrenia, ktorými sa podporí mimosúdne vyrovnanie, skrátenie lehôt a urýchlenie konkurzného konania v rámci zákona č. 328/1991 Zb. zákona o konkurze a vyrovnaní v znení neskorších predpisov.

3.15. Bude potrebné iniciovať zmenu v spôsobe ručenia za vniknuté záväzky, t.z., že podnikateľ (u obchodných spoločnostiach predstavenstvo, akcionári, ktorí majú zastúpenie v dozorných a riadiacich orgánoch) bez ohľadu na to, či vykonáva podnikateľskú činnosť ako fyzická alebo právnická osoba, by ručil za záväzky vyplývajúce z podnikateľskej činnosti celým svojím majetkom. Uvedená požiadavka si však vyžaduje v prvom rade zmenu jednotlivých ustanovení Obchodného zákonníka a následne aj zmenu v ostatných súvisiacich zákonoch.

4. 	Dostupnosť zručností

Budeme sa usilovať o to, aby školiace inštitúcie spolu s podnikovými školiacimi programami poskytovali primerané zručnosti prispôsobené potrebám malých podnikov ako aj celoživotné odborné vzdelávanie a poradenstvo.

Dosiahnutý pokrok :

	Ako súčasť programu poradenstva a vzdelávania pre MSP (Phare FM 1999) sa od novembra 2001 začali realizovať aktivity v rámci grantovej schémy SME Counselling and Training. Medzi dominantné aktivity tohto projektu patria osobné konzultácie, vypracovávanie podnikateľských plánov a organizovanie školení. 

	V 1. polroku 2002 združenie CEPAC Slovensko na základe kontraktu  Phare zorganizovalo celkovo 22 kurzov Komplexného vzdelávaco-poradenského programu (KVPP) pre 352 evidovaných nezamestnaných. 

	V spolupráci s víťazom tendra (INFORMEST) NADSME zabezpečuje realizáciu technickej asistencie v rámci podprojektu Poradenstvo a vzdelávanie s cieľom zvýšiť kvalitu poradcov a lektorov pôsobiacich v rámci programov pre MSP. V spolupráci so zahraničným krátkodobým expertom z Veľkej Británie sa začiatkom júna uskutočnilo školenie vybraných trénerov. 

	V súčasnosti prebieha 3. fáza projektu Transform, ktorý je realizovaný v spolupráci s nadáciou SEQUA z Nemecka. Projekt je zameraný na poradenstvo v oblasti marketingu a nadväzovania obchodných kontaktov a na poradenstvo v oblasti TQM - model excellence. 
	
	Možnosť ďalšieho vzdelávania a profesionalizácie práce poskytuje aj Školiace a poradenské centrum zriadené Slovenským živnostenským zväzom v Bratislave, ktoré zahájilo svoju činnosť vo februári 2002. Centrum organizuje odborné semináre s problematikou očakávaných zmien po vstupe SR do EÚ, poskytuje informácie o aktivitách programov Phare, úverových programoch a možnostiach spolupráce so zahraničím, organizuje jazykové kurzy a kurzy efektívnej komunikácie, ponúka podnikateľom spoluprácu pri riešení ich individuálnych problémov. SŽZ v priestoroch školiaceho strediska pripravuje aj zriadenie poradenského centra a tiež kontaktného servisu, v ktorom záujemcom poskytnú informácie o možnostiach spolupráce so zahraničnými firmami, podmienkach podnikania v susedných krajinách a iné potrebné informácie.

	Dňa 1.–13.9.2002 sa v Cambridge, Massachusetts v USA uskutoční program FIPED 2002, organizovaný Harvardskou univerzitou v USA. Ide o dvojtýždenný študijný program, ktorého sa môžu zúčastniť slovenskí manažéri finančných inštitúcií na financovanie a rozvoj malých a stredných podnikov.

	Agentúra SARIO organizuje cyklus odborných seminárov pod názvom Progresívne formy zvyšovania efektívnosti zahraničného obchodu malého a stredného podnikania. Cyklus pozostáva z dvoch vzdelávacích kurzov. Prvý nesie názov Základy využitia moderných foriem obchodu pre rozvoj firiem, druhým kurzom je Praktické využitie e-business riešení pre rozvoj firiem. Oba kurzy sú určené manažmentu malých a stredných podnikov.

	Agentúra PRO-Orava, zameraná na rozvoj malého a stredného podnikania, koordinuje na Slovensku projekt I@LIM, ktorý formou interaktívnej dištančnej výučby rozvoja manažérskych zručností ponúka manažérom MSP v rôznych európskych krajinách možnosť rozvíjať vlastné schopnosti a vzájomne konzultovať svoje skúsenosti pri riešení podobných problémov, s ktorými sa pri svojej práci stretávajú.

	Navrhované opatrenia :

4.1.	V rámci finančného memoranda 2002, najneskôr však v roku 2003, pripraviť program komplexného celoživotného vzdelávania pre MSP s využitím najmodernejších technológií (dištančné e-vzdelávanie) a s prípravou na využívanie fondov z EÚ.
hľadať vhodné prepojenia medzi sektormi výskumu a malými a strednými podnikmi, 

5.	Zlepšenie online prístupu k informáciám

Verejné orgány treba nabádať k zvyšovaniu elektronickej komunikácie s malopodnikateľským sektorom. Takto budú môcť firmy získať rady, podávať žiadosti, daňové priznania alebo získať jednoduché informácie online, a teda rýchlejšie a oveľa lacnejšie. V tejto oblasti musí ísť Komisia príkladom.

Dosiahnutý pokrok :

Ústredné orgány štátnej správy prostredníctvom vládneho informačného systému GOVNET poskytujú verejnosti komplexné informácie o svojej činnosti. V rámci medzirezortného pripomienkového konania je umožnené:
-	hromadná pripomienka
-	rozporové konanie
-	povinnosť zverejniť pripomienky
V rámci www stránky NADSME bola vytvorená samostatná podstránka na propagáciu Euro Info Centra, ktoré je súčasťou NADSME. EIC poskytuje informačné služby pre slovenské podnikateľské subjekty vo vzťahu k EÚ so zameraním na projekty, finančné a legislatívne záležitosti. 

Prostredníctvom NADSME a RPIC/BIC je podnikateľom k dispozícii databáza a interný prehľad legislatívnych noriem dotýkajúcich sa MSP ako aj ostatné publikácie (Prehľad právnych predpisov pre MSP - výber pre malých a stredných podnikateľov, Základné administratívne kroky pri začatí podnikateľskej činnosti, Zoznam štátnej legislatívy na podporu malého a stredného podnikania).

S cieľom prinášať aktuálne a relevantné informácie z diania v oblasti malého a stredného podnikania na Slovensku a v EÚ začalo v roku 2002  Euro Info Centrum, ktoré je súčasťou NADSME, vydávať elektronický časopis EIC-Zine. Snahou tohto časopisu je vhodnou selekciou informácií z EÚ (informácie sa pre rýchlejšiu orientáciu triedia do zhruba 20 tematických okruhov) a ich sprístupnením užívateľom v slovenskom jazyku pomôcť podnikateľom zorientovať sa v množstve informácií v krátkom čase a s nízkymi nákladmi. 

V roku 2002  môžu občania a podnikatelia využívať novú internetovú poradenskú službu Synergy, ktorá má dve časti : Podnikovú poradňu a Súkromnú poradňu. V prvej poradni môžu klienti priamo komunikovať s registrovanými poradcami zo Slovenskej komory daňových poradcov, očakáva sa aj spolupráca so Slovenskou komorou komerčných právnikov. Podľa náročnosti otázok môžu klienti dostať odpoveď priamo e-mailom aj počas jednej hodiny. Ide predovšetkým o rýchle situačné poradenstvo v oblasti financií, daní, práva, poistenia, lízingu, verejného obstarávania atď., ktoré na Slovensku doteraz neexistovalo. Táto poradňa je zároveň prvým elektronickým trhom (e-marketplace) virtuálnych poradenských služieb nielen na Slovensku, ale aj v krajinách Višegrádskej štvorky.

	Informačné internetové pracovisko (IIP), ktoré je súčasťou NADSME poskytuje odborné konzultácie z oblasti internetu, vyhľadávacích služieb a získavania informácií pre návštevníkov a umožňuje záujemcom z radov MSP prezentáciu v medzinárodných databázach a na internete. Poslaním IIP je umožniť podnikateľom jednoduchý a priamy prístup k obchodným informáciám a vytvoriť im tak vhodné podmienky na tuzemskú a medzinárodnú spoluprácu. Záujemcom sa ponúka možnosť vyhľadávania kontaktov v databázach na CD ROM a katalógoch. 
	Informácie o podnikateľských subjektoch a ich produktoch poskytuje občanom, obchodným partnerom a investorom aj Informačný systém firiem na internete (ISFI), ktorý je súčasťou systému Trithem-uceleného informačného a ekonomického systému na Slovensku prevádzkovaného spoločnosťou ISOMI, a.s., ktorá je spoločným podnikom firmy Trithem, Združenia miest a obcí Slovenska (ZMOS) a 17 regionálnych združení miest a obcí. 
	Slovenský živnostenský zväz uviedol do prevádzky internetovú stránku, na ktorej malí a strední podnikatelia nájdu odborné rady z právnej, ekonomickej a personálnej oblasti, ale aj pripomienky a stanoviská SŽZ k legislatíve.
	Navrhované opatrenia :
5.1.	V rámci kooperácie medzi MSP a  veľkými podnikmi s cieľom zlepšenia prieniku MSP na trhy navrhujeme vytvoriť celoštátnu, priebežne aktualizovanú databázu ponuky činností pre MSP, rozdelených podľa odvetví, s voľným prístupom na internete. Finančné prostriedky by boli zabezpečované v rámci podporných programov vlády, s prispením veľkých podnikov a v rámci podporných programov EÚ. 
5.2.	Ako súčasť zlepšenia systému informácií o MSP navrhujeme vytvoriť jednotnú a transparentnú databázu potrebnú pre analýzu sektora MSP a fungovania podporných programov založenú na exaktnej kvantitatívnej analýze a využití tradičných štatistických metód. 

6. 	Viac výhod vyplývajúcich  z jednotného trhu

Malé podniky pociťujú prínosy z reforiem prebiehajúcich v európskej ekonomike. Komisia a členské štáty musia preto pokračovať v prebiehajúcich reformách, ktoré majú za cieľ dobudovať skutočný vnútorný trh ľahko dostupný pre malé podniky v kritických oblastiach ich vývoja vrátane elektronického obchodu, telekomunikácii, podnikov verejných služieb, verejného obstarávania a cezhraničných platobných systémov.

Súčasne treba dôrazne uplatňovať európske a národné pravidlá hospodárskej súťaže, aby sa zaručilo, že malé podniky majú všetky možnosti pre vstup na nové trhy a platia pre ne pravidlá spravodlivej hospodárskej súťaže.

Dosiahnutý pokrok v príprave na vstup do jednotného trhu:

V Slovenskej republike realizuje svoju činnosť Subkontraktačná  burza  Slovenska (SBS). Poskytuje zahraničným firmám - na základe ich kooperačných požiadaviek - presné informácie a služby na vysokej úrovni hlavne pri hľadaní a identifikovaní vhodných partnerov pre výrobnú a obchodnú kooperáciu. 

	Pokračuje účasť v systéme BRE, ktorý v roku 2002 zmenil pomenovanie na Database for Business Partnership Search (DBPS). Tento systém umožňuje vyhľadávanie kooperačných partnerov vo viac ako 56 krajinách sveta s cieľom rozvinúť partnerské a kooperačné vzťahy medzi výrobcami a obchodnými firmami na celom svete. Od októbra 2001 do júna 2002 bolo zaznamenaných 210 ponúk na kooperáciu. EIC pravidelne monitoruje ponuky v systéme, relevantné zverejňuje vo vlastnom časopise a ekonomických prílohách denníkov . Najnovšie ponuky sú okrem toho zverejňované aj na  www stránke NADSME.

EIC poskytuje kooperačné ponuky a informácie o podnikateľskom prostredí v jednotlivých krajinách, napr. informácií o legislatíve, colných, daňových predpisoch a pod., ako aj odkazov na internetové stránky, na ktorých možno nájsť hľadané informácie tiež prostredníctvom Value Added Network Service (VANS) - Služby siete s pridanou hodnotou. Ide o progresívny nástroj elektronickej komunikácie (elektronická pošta) medzi Euro info centrami v 39 krajinách Európy a Stredomoria. Hlavným rozdielom oproti DBPS je, že systém VANS navyše umožňuje jednorazové rozšírenie ponuky medzi EIC v jednotlivých krajinách, ktoré ich po preložení do jazyka konkrétnej krajiny uverejňujú v národných periodikách alebo na internete .Od októbra 2001 do júna 2002 bolo prostredníctvom tohto systému zaznamenaných 158 ponúk na kooperáciu.

	Jedným zo zdrojov finančných prostriedkov pre malé a stredné podniky v tejto oblasti sú aj programy realizované Slovenskou agentúrou pre rozvoj investícií a obchodu (SARIO). Konkrétne ide o Program podpory marketingových informácií a Grantový program na podporu exportu a investícií.
	Predmetom podpory v rámci Programu podpory marketingových informácií je poskytovanie nenávratných finančných príspevkov malým a stredným podnikom na čiastočnú finančnú úhradu spracovania rešerší na objednávku a obstarávania marketingových štúdií zameraných na zahraničné trhy. Účelom tejto podpory je pomoc pri rozhodovaní o vstupe na zahraničný trh, poskytnutie informácií o podmienkach na konkrétnom trhu a trhovom potenciáli. Informácie budú slúžiť k voľbe stratégie a pre rad ďalších rozhodnutí MSP pre úspešný prienik na trh. 

	Grantový program na podporu exportu a investícií, financovaný z prostriedkov programu Phare, poskytuje slovenským firmám možnosť získať finančný príspevok na rozvoj exportných aktivít a získanie zahraničného kapitálového partnera. Je organizovaný formou projektovej súťaže .Program je orientovaný na zvýšenie slovenského exportu, zlepšenie konkurencieschopnosti výrobkov, prilákanie zahraničného investora a podporu úspešnej reprezentácie slovenských podnikov a výrobkov v zahraničí.

	Agentúra SARIO v spolupráci so spoločnosťou Seven Partners, Tribano, Taliansko pripravila tiež konzultácie pre talianskych investorov, ktoré sa konali v mesiacoch apríl-júl 2002, resp. jedenkrát v mesiaci v kancelárii Seven Partners a boli zamerané na prezentáciu investičných možností na Slovensku.

	V rámci vyhľadávania nových zahraničných investorov bude agentúra SARIO v roku 2002 realizovať Program zahraničných zastúpení, na ktorý získala príspevok 20 mil. Sk. Zastúpenia vzniknú v Nemecku, Francúzku, Taliansku, USA a Veľkej Británii.

	Navrhované opatrenia :

6.1.	V rámci podpory exportu MSP je potrebné sústrediť sa na nasledujúce oblasti :

6.2.	Zvyšovanie konkurenčnej schopnosti slovenských výrobkov predovšetkým poskytovaním vzdelávania, rekvalifikácie a poradenstva pre slovenských výrobcov, finančnou a technickou asistenciou pri prechode na európske normy a podporovaním ich presadzovania formou rôznych výhod a úľav (daňových a pod.), finančnou a technickou asistenciou v procese získavania zahraničných kvalitatívnych certifikátov pre slovenských výrobcov a zvyšovaním orientácie a využitia existujúcich výskumných kapacít na zabezpečenie zvyšovania kvality  existujúcich výrobkov prostredníctvom spoločných štátno-súkromných grantov.

6.3.	Podpora zvýšenia vývozu výrobkov s vysokou pridanou hodnotou v SR zvýhodňovaním vývozu hotových výrobkov oproti vývozu prvotných surovín a to priamymi a nepriamymi nástrojmi (napr. administratívne a colné znevýhodnenie vývozu dreva oproti vývozu nábytku a pod.)

6.4.	Podpora vývozu pomocou aktívnej prezentácie slovenských výrobkov v zahraničí ( napr. pomocou veľvyslanectiev, konzulátov a zastúpení SR  v jednotlivých krajinách) formou dobre propagovaných a organizovaných výstav a prezentácií.

7. 	Zdaňovanie a finančné otázky

Daňové systémy majú byť prispôsobené tak, aby odmeňovali úspech, podnecovali rozbiehanie podnikateľskej činnosti, uprednostňovali expanziu malých podnikov a tvorbu pracovných príležitostí a napomáhali tvorbu a následnú kontinuitu malých podnikov. Členské štáty by mali uplatňovať čo najlepšie skúsenosti v zdaňovaní a  stimulačných opatreniach.

Podnikatelia potrebujú na zrealizovanie svojich ambícií dostatok financií. Aby sa zlepšil prístup malých podnikov k finančným službám:

•	budeme identifikovať a odstraňovať prekážky vytvárania celoeurópskeho kapitálového trhu a implementovania Akčného plánu pre finančné služby a Akčného plánu pre rizikový kapitál;
•	zlepšíme vzťah medzi bankovým systémom a malými podnikmi, a to vytvorením primeraných podmienok prístupu k úverom a rizikovému kapitálu;
•	zlepšíme prístup k štrukturálnym fondom a uvítame iniciatívy Európskej investičnej banky na zvýšenie finančných prostriedkov určených na naštartovanie podnikateľskej činnosti pre začínajúce podniky a pre podniky s vyspelou technikou s využitím  vlastného imania.

Dosiahnutý pokrok  :
	
	V daňovej oblasti bol s účinnosťou od 1.1.2002 prijatý zákon č.561/2002, ktorým sa mení a dopĺňa zákon NR SR č. 366/1999 Z z. o daniach z príjmov v znení neskorších predpisov Na základe tohto zákona bola znížená sadzba dane z príjmu pre právnické osoby z 29% na 25%, čím dochádza k zníženiu finančného zaťaženia podnikateľov. U právnických osôb sa zdanenie znížilo z rozmedzia 12-42% na 10-38% a počet pásiem klesol zo 7 na 5. U paušálnej dane došlo k rozšíreniu okruhu činností, pri ktorých možno uplatniť paušálnu daň (lump tax) bez  nutnosti  spracovávania  účtovníctva. Zvýšila sa aj hranica príjmov, do úrovne ktorých je možno uplatniť paušálnu daň na sumu 2 mil. Sk ročne.

	V oblasti prístupu k finančným prostriedkom v porovnaní s rokom 2001 došlo v roku 2002 k podstatnému zvýšeniu objemu finančných prostriedkov na štátne programy pre rozvoj MSP realizované NADSME (z programu Phare budú na podporné programy v tomto roku k dispozícii finančné prostriedky vo výške 556 mil. Sk, ďalších 440 mil. Sk pribudne zo štátneho rozpočtu) . Ďalším faktorom, ktorý by mal pozitívne pôsobiť na rozvoj MSP v SR, je aj pokračovanie procesu reštrukturalizácie bankového sektora a privatizácie štátnych peňažných a finančných ústavov. Privatizácia štátnych bánk, ako aj novelizácia legislatívnych noriem v oblasti kapitálového trhu by mala viesť k lepšiemu riadeniu rizík, k lepšej dostupnosti úverov pre MSP a k využitiu kapitálového trhu ako alternatívneho zdroja financovania v SR.

K  zdrojom financovania rozvoja MSP na Slovensku patrí aj Slovenská záručná a rozvojová banka, ktorá v spolupráci s vybranými komerčnými bankami okrem stále prebiehajúcich úverových programov (úverový program Podpora, Program priamych úverov pre malých a stredných podnikateľov atď.) realizuje tiež úverové produkty prostredníctvom nových úverových programov, predovšetkým prostredníctvom Programu podpory rozvoja bytovej výstavby realizovanej formou poskytovania bankových záruk na úvery (realizovaného od februára 2002) a Úverového programu na podporu malých a stredných podnikateľov II. prostredníctvom úverovej linky Kreditanstalt für Wiederaufbau (realizovaného od januára 2002). 

	Investičné projekty sú financované tiež prostredníctvom fondu rizikového kapitálu Seed Capital, s. r. o., ktorý je 100% dcérskou spoločnosťou NADSME. Cieľom činnosti tohto fondu je umožniť vznik a rozvoj nových malých a stredných podnikov a rozvinúť činnosť existujúcich podnikov. Pri investovaní sú preferované inovatívne projekty z oblasti priemyselnej výroby, výrobných služieb a aktívneho cestovného ruchu. Od roku 1999 sa objem finančných prostriedkov tohto fondu obdržaných z programu Phare zvýšil viac ako dvojnásobne.
	
	Lepší prístup k úverom podnikateľom od budúceho roku prinesie upravený inštitút záložného práva. Jeho podoba bola schválená vládou SR v apríli 2002 v rámci novely Občianskeho zákonníka. Podľa novej úpravy bude možné založiť hnuteľný majetok tak, aby zostal vo vlastníctve dlžníka. Slúžiť na to bude centrálny register záložných práv, v ktorom sa zaeviduje veriteľov nárok na predmet zálohy v prípade nesplácania úveru. Novela pritom ruší prednostné záložné právo daňových úradov, ktoré podľa predkladateľov oslabovalo pozíciu ostatných veriteľov. Tento nový spôsob uplatňovania záložného práva by mal priniesť nielen lepšiu dostupnosť úverov, ale aj ich zlacnenie. Lepší prístup k úverom by sa mal v konečnom dôsledku prejaviť v raste zamestnanosti. Vzrastie úverová aktivita bánk a umožnenie založenia hnuteľného majetku zníži ich riziko.

	Zjednodušiť prístup podnikateľov k finančným prostriedkom komerčných bánk by mal od 15. marca 2002 aj nový poistný produkt Eximbanky-poistenie úveru na financovanie výroby na vývoz proti riziku nesplatenia úveru v dôsledku neschopnosti vývozcu splniť podmienky vývozného kontraktu. Tento produkt preklenuje obdobie pred uskutočnením vývozu a umožňuje podnikateľom prístup k finančným zdrojom už počas výrobného procesu. Žiadateľom o poistenie je vždy komerčná banka, ktorá vývozcovi alebo výrobcovi poskytne úver na zabezpečenie výroby určenej na vývoz.

Navrhované opatrenia :

7.1.  V oblasti zdaňovania príjmov malých a stredných podnikateľov je potrebné okrem samotného zníženia daňovej zaťaženosti zamerať sa aj na čo najjednoduchší spôsob zistenia daňového základu a výšky dane. Celkové legislatívne prostredie je potrebné stabilizovať, čo znamená vykonávať úpravy len zriedka. Politiku v oblasti zdaňovania príjmov malých a stredných podnikateľov je potrebné zamerať na dosiahnutie nasledovných cieľov :

•	Rovnocenné zdaňovanie podnikateľov bez ohľadu na právnu formu podnikania.

•	Okrem úľav pre podnikateľov zamestnávajúcich zdravotne postihnutých občanov alebo aspoň dvoch predtým nezamestnaných občanov umožniť daňové úľavy aj pre začínajúcich podnikateľov a na podporu existujúcich bez ohľadu na spôsob zdaňovania, priamym alebo nepriamym spôsobom (napríklad tým, že sa im umožní rýchlejšie odpísať investície vykonané v prvom roku podnikania).

•	Postupne znížiť sadzbu dane z príjmov PO a FO a daňové pásma pre FO. Postupne by sa mala znižovať sadzba dane z príjmu PO aspoň na úroveň 20%. Obdobne by daňová zaťaženosť podnikateľov- fyzických osôb- mala byť približne na rovnakej úrovni. Okrem samotného zníženia sadzby dane je potrebné prehodnotiť aj spôsob uplatňovania daňovo uznaných výdavkov, resp. nákladov. Taktiež by bolo vhodné umožniť podnikateľom daňovo uznať tvorbu opravných položiek k pohľadávkam, ktoré v minulosti, nakoľko predstavovali tržby-príjmy, boli predmetom zdanenia a tiež uplatniť si tvorbu opravných položiek k nevymožiteľným pohľadávkam do daňových nákladov. V rámci skupiny podnikateľov -samostatne zárobkovo činných osôb by bolo vhodné priznať im niektoré náklady, ktoré sú spojené so zamestnancami, napr. príspevok na stravu atď.

•	Umožniť odpočet straty bez podmienky investovania do IM, ktorá nie je vhodná pre nevýrobné, investične nenáročné podniky.

•	Úprava odpisovej politiky, ktorú by bolo treba prehodnotiť najmä v súvislosti s technickým vývojom, t.j. zohľadniť aj tzv. morálne opotrebovanie majetku (napr. znížením doby odpisovania) a rastom cien, t.j. zvýšiť hranice pre vstupnú cenu investičného majetku.. Pre malých podnikateľov, najmä FO, by bolo vhodné stanoviť alternatívne spôsob odpisovania nehmotného investičného majetku (najmä software, licencie a obdobné práva), keďže daňový zákon stanovuje len maximálnu dobu odpisovania a nestanovuje spôsob, ako si stanoviť dobu odpisovania a metódu.

7.2.	V oblasti dane z pridanej hodnoty by sa v najbližšom období mali sledovať predovšetkým nasledujúce ciele :

•	Úprava podmienok nároku na odpočet. Cieľom v najbližšom období by malo byť upustenie od podmienky, že nárok na odpočet dane na vstupe vzniká až po zaplatení tejto dane platiteľovi, ktorý vykonal zdaniteľné plnenie.

•	Umožnenie dobrovoľnej registrácie ako platiteľa bez vplyvu daňového úradu, výlučne na základe vlastného rozhodnutia.

•	Zblíženie lehoty na platenie dane a vrátenia nadmerného odpočtu. 
V oblasti cestnej dane by bolo vhodné, aby zákon o cestnej dani zaviedol ako daňovníka fyzickú osobu-podnikateľa, využívajúceho vozidlo na základe zmluvy o výpožičke od fyzickej osoby-nepodnikateľa, aby platil daň ten, kto v skutočnosti automobil aj využíva na podnikanie a následne by si mohol túto daň uplatniť aj v daňovom priznaní.

7.3.  V oblasti prístupu k úverom navrhujeme prijať a realizovať podporné programy v oblastiach poskytovania bankových záruk na úvery s cieľom zvýšiť podiel záruky na úvere (napr. prostredníctvom SZRB) a znížiť podiel na záruke pripadajúci na malého podnikateľa. Rovnako je potrebné uplatňovať širšie možnosti ručenia hnuteľným majetkom a hnuteľným majetkom obstaraným z úveru. Ďalším z programov podpory MSP v tejto oblasti by mal byť program refinancovania prostredníctvom eskontu zmenky s cieľom zníženia administratívnych náležitostí pri zabezpečení štartovacieho kapitálu a urýchlenia začiatku realizácie životaschopného podnikateľského zámeru.

7.4.  Jedným z vhodných nástrojov na zvýšenie prístupu MSP k zdrojom predstavuje aj väčšia orientácia na nové nástroje financovania, predovšetkým prostredníctvom rizikového kapitálu. V tejto oblasti sa ako žiaduca ukazuje transformácia SZRB z doterajšej formy š.p.ú. na akciovú spoločnosť vo vlastníctve MF SR (plánovaná od 30.06.2002), čoho výhoda by okrem vyššej flexibility v oblasti manažmentu spočívala (popri realizácii súčasných aktivít) aj v možnosti založenia dcérskej spoločnosti typu „capital venture fund”, t.j. fondu, ktorý by pôsobil v oblasti investícií do rizikového kapitálu.

7.5.  Pokiaľ ide o systém dotácií priamo do podnikovej sféry, tento odporúčame aplikovať so zabezpečením spolufinancovania zo strany poberateľov, 100% dotácie by mali byť použité len v určitých prípadoch (technická pomoc, motivačné školenia pre potenciálnych a začínajúcich podnikateľov a pod.). Podobný systém je uplatňovaný v krajinách EÚ.

8. 	Posilnenie technologickej  kapacity malých podnikov

Posilníme existujúce programy zamerané na podporu šírenia technológii smerom k malým podnikom, ako aj kapacity malých podnikov identifikovať, vybrať a prispôsobiť si technológie.

Posilníme technologickú spoluprácu a výmenu medzi podnikmi rôznych veľkostí, najmä medzi európskymi malými podnikmi, vypracujeme efektívnejšie výskumné programy zamerané na komerčné aplikácie znalostí a techniky a vypracujeme systémy kvality a certifikovania prispôsobené potrebám malých podnikov. Je potrebné zabezpečiť, aby patentná ochrana EÚ bola k dispozícii a ľahko dostupná pre malé podniky.

Posilníme zapojenie malých podnikov do medzipodnikovej spolupráce na miestnej, národnej a medzinárodnej úrovni, ako aj spoluprácu medzi malými podnikmi a vyššími vzdelávacími a výskumnými inštitúciami. 

Preto treba podporovať iniciatívy na regionálnej a národnej úrovni zamerané na vytváranie medzipodnikových clustrov (lokálnych produktívnych systémov) a sietí, posilňovať celoeurópsku spoluprácu medzi malými podnikmi s väčším využitím informačnej techniky, rozširovať najlepšiu prax pri kooperačných zmluvách, podporovať spoluprácu malých podnikov, aby zlepšili svoje schopnosti vstupovať na celoeurópske trhy a rozširovať svoje aktivity na trhoch tretích krajín.

Dosiahnutý pokrok :

NADSME pripravila a zabezpečuje realizáciu štátneho programu Transfer technológií.                                                                                       Ide o aktualizáciu a doplnenie informácií o nových technologických riešeniach (dopyt aj ponuka) v databáze transferu technológií a distribúciu týchto informácií. Databáza inovatívnych firiem ako aj požiadaviek na nové technológie sa priebežne doplňuje na základe predkladania návrhov projektov malými a strednými podnikmi. Tento program pomáha tiež malým a stredným podnikateľom na Slovensku získavať prostriedky na obstaranie inovačných technológií. Priama finančná podpora je určená na zavádzanie špičkových technológií s výrazným ekonomickým efektom.

	Centrum pre rozvoj, vedu a technológie (SARC) v spolupráci s NADSME rozšírilo svoje služby na podporu transferu technológií. V rámci SYPOVET (Systém podpory vedy a techniky) vytvorilo v anglickom jazyku novú databázu ponúk výsledkov výskumnej a vývojovej činnosti pod názvom SYPOVET – Results, ktorá je súčasťou novovydanej CD ROM. Poslaním databázy je vytvárať aktuálnu informačnú základňu pre domáce a zahraničné subjekty o dosiahnutých vedeckovýskumných a vývojových výsledkoch pripravených pre realizáciu, ako aj uľahčiť šírenie výsledkov vedeckovýskumnej a vývojovej činnosti slovenských inštitúcií k subjektom v zahraničí. Výsledky uvedené v tejto databáze sú voľne prístupné na internete a databáza je kompatibilná s databázou CORDIS RTD.

	Prostredníctvom workshopov a informáciami na seminároch NADSME vyhľadáva firmy, ktoré majú predpoklady na technologické inovácie. Agentúra spolupracuje s členmi siete RPIC a BIC na identifikovaní firiem vhodných pre zavedenie nových technológií a z tohto okruhu vyberá podniky na udelenie grantov. 

	Prostredníctvom článkov v časopise Podnikanie a najmä pri osobných konzultáciách so záujemcami o nové technológie  NADSME informuje aj o ponuke v databázach CORDIS, ako aj o možnostiach využiť na zavedenie nových technológií účasť v 5. resp. 6. Rámcovom programe EÚ.

	Spoločným projektom NADSME a Domu techniky v Bratislave je výstavba technologického inkubátora v rámci podprogramu Podpora MSP prostredníctvom siete inkubátorov a metódy Research-based spin-off. Technologický inkubátor bude poskytovať poradenstvo a priestor inovatívnym (technologicky založeným) začínajúcim firmám a podnikateľom, ktoré kladú dôraz na transfer a prienik technológií. Projekt je zameraný na komplexnú podporu realizácie inovatívnych technológií, výstupov výskumu a vývoja, patentov, vynálezov a priemyselných vzorov, založenú na úzkej spolupráci s univerzitami, výskumnými ústavmi a vedeckými a technologickými parkami.

	Podnikateľské a inovačné centrum (BIC) Bratislava, s.r.o., ponúka v rámci projektu IRC (Innovation Relay Centre – Centra na prenos inovácií)  produkt, ktorý slúži na podporu medzinárodného transferu technológií. Tento produkt (s pracovným názvom BBS-Business Bulletin System)  má elektronickú formu, čím prispieva k zjednodušeniu a k urýchleniu procesu výmeny technológií. Tvoria ho technologické ponuky a technologické požiadavky, ktoré sa uplatňujú v rámci Európy.

Navrhované opatrenia :

8.1. Pokračovať v realizácii programu Transfer technológií s cieľom zavádzania nových technológií a inovácií zastaralého strojovo-technického parku a v budovaní siete technologických inkubátorov, ktoré umožnia vznik nových inovatívnych firiem.

8.2. Z pohľadu trans-technologických inovácií treba zvážiť vytvorenie regionálnych technologických centier, ktoré by na komerčnom základe zabezpečovali transfer najmodernejších technológií malým a stredným podnikom. Ich aktivity by začínali od spracovania technologických projektov a pomoci pri zhotovovaní projektov na čerpanie podpory malých a stredných podnikov z fondov EÚ. V tomto smere možno využiť aj stávajúce BIC a RPIC a činnosť v tomto smere bude rozvíjať aj SOPK, keď zriaďuje na všetkých svojich organizačných zložkách inštitút projektového manažéra. Účelom bude poskytnúť základnú metodickú pomoc a poradenstvo pri spracovaní projektov.

9. 	Úspešné modely elektronického podnikania a  podpora špičkových malých  podnikov

Komisia a členské štáty by mali povzbudzovať malé podniky v tom, aby uplatňovali najlepšie skúsenosti a preberali úspešné podnikateľské modely, ktoré im umožnia v novej ekonomike skutočne prekvitať.

Budeme koordinovať činnosť členských štátov s aktivitami EÚ tak, aby sme vytvorili informačné systémy a systémy na podporu podnikania, siete a služby, ktoré sú ľahko prístupné a zrozumiteľné a relevantné pre potreby podnikov; v celej EÚ zaručíme prístup k poradenstvu a podpore poskytovanej rozličnými mentormi a „podnikateľskými anjelmi“, vrátane prístupu prostredníctvom webovských stránok a využijeme európsku databázu o MSP.

Dosiahnutý pokrok :

Dňa 1. mája 2002 nadobudol účinnosť zákon č.215/2002 o elektronickom podpise schválený NR SR 7. marca 2002, ktorý zrovnoprávňuje elektronický podpis s podpisom vlastnoručným. Spolu so zákonom o elektronickom obchode je kľúčovým zákonom, od ktorého sa bude odvíjať výstavba právneho rámca pre elektronický obchod. Prispeje tiež k zjednodušeniu administratívy, pretože umožní použitie moderných informačných technológií na komunikáciu občana s úradmi. Je dôležitý aj z hľadiska integračných snáh Slovenskej republiky, pretože vytvára základ pre budúcu rýchlejšiu implementáciu smernice EK o elektronickom podpise.

V roku 2002 bolo založené Národné koordinačné centrum pre elektronický obchod a uľahčovanie obchodu – SLOVAKPRO. Zakladajúcimi členmi sú Ministerstvo hospodárstva SR, NADSME, Slovenská asociácia pre elektronický obchod, RM-Systém Slovakia, a.s., Asociácia zamestnávateľských zväzov a združení SR, Slovenská obchodná a priemyselná komora, Slovenská poľnohospodárska a potravinárska komora a Fond na podporu zahraničného obchodu. Úlohou združenia je podporovať rozvoj elektronického obchodu najmä medzi malými a strednými podnikmi a tak uľahčiť ich vstup na medzinárodné trhy a umožniť im efektívnu kooperáciu s domácimi a zahraničnými partnermi. 

Európske informačné centrum, ktoré je súčasťou NADSME, vydalo tiež informačnú brožúru o problematike elektronického obchodovania pod názvom Začíname s elektronickým obchodom. Brožúra približuje obchodné modely, s ktorými sa podnikatelia môžu na internete stretnúť a poskytuje návod, ako začať na internete obchodovať. Prináša tiež informácie o právnom rámci elektronického obchodovania a okrem iného venuje pozornosť  i obchodným pravidlám tohto typu obchodovania..

Od roku 2000 realizuje Slovenská agentúra pre rozvoj investícií a obchodu (SARIO) Program podpory rozvoja elektronického obchodu. Predmetom podpory je poskytovanie jednorázových, nenávratných finančných prostriedkov podnikateľom pre zavádzanie a využívanie novej, progresívnej techniky obchodu a zvyšovanie odborných vedomostí pre využitie nových informačných technológií s cieľom naučiť sa implementovať a rozvíjať stratégie v e-obchode.

V septembri 2002 NADSME v spolupráci s vybranými organizáciami, ktoré sú členmi Národného koordinačného centra pre elektronický obchod a uľahčovanie obchodu – SLOVAKPRO, pripravuje konferenciu pre MSP o elektronickom obchode, kde podnikatelia môžu získať bližšie informácie o tomto spôsobe obchodovania a pripravovaných aktivitách v tejto oblasti.

Navrhované opatrenia :

9.1. Vytvoriť legislatívny rámec pre rozvoj elektronického obchodu na Slovensku prijatím a aplikovaním smernice EK o elektronickom obchode.

9.2. V spolupráci s Národným koordinačným centrom pre elektronický obchod a uľahčovanie obchodu – SLOVAKPRO  vytvoriť celkovú stratégiu podpory implementácie elektronického obchodovania na Slovensku v súlade s požiadavkami EK. 

9.3. Urýchliť aplikáciu zákona o elektronickom podpise v praxi. K zákonu treba ešte dopracovať vykonávacie predpisy, ktoré by definovali konkrétne pravidlá na použitie elektronického podpisu (v kompetencii Národného bezpečnostného úradu povereného vykonávaním zákona a dohliadaním na jeho realizáciu). Tiež je potrebné vybudovať a prevádzkovať technickú infraštruktúru (tzv. Public Key Infrastructure, PKI), ktorá umožní overovať platnosť elektronického podpisu. Zákon sa dotýka aj mnohých iných zákonov a právnych noriem a jeho implementácia si bude vyžadovať spracovanie mnohých technických štandardov a zapojenie sa do medzinárodného štandardizačného procesu v tejto oblasti.

10. 	Vytvorenie silnejšieho, efektívnejšieho zastúpenia záujmov malých podnikov na úrovni únie a na národnej  úrovni

Dokončíme prieskum zastúpenia záujmov malých podnikov na úrovni EÚ a národnej úrovni, vrátane zastúpenia prostredníctvom sociálneho dialógu.

Dosiahnutý pokrok : 

V máji 2002 NADSME v spolupráci so Štatistickým úradom SR  uskutočnila prieskum na reprezentatívnej vzorke 1000 podnikov v celej SR týkajúci sa ich očakávaní po vstupe Slovenskej republiky do EÚ. V II. polroku 2002 bude na základe výsledkov tohto prieskumu vypracovaná súhrnná správa, ktorá bude slúžiť ako podklad pre realizáciu podporných programov a opatrení spojených s posilnením konkurencieschopnosti malých a stredných podnikov v rámci prípravy na vstup SR do EÚ a opatrení spojených s elimináciou očakávaných negatívnych dôsledkov, ktoré sa očakávajú po vstupe SR na spoločný trh krajín EÚ.

	NADSME, Združenie podnikateľov Slovenska, Slovenský živnostenský zväz a Slovenská živnostenská komora v dňoch 25. a 26. apríla 2002 pripravili medzinárodnú konferenciu o malom a strednom podnikaní v Slovenskej republike pod záštitou predsedu vlády SR. Jej cieľom bolo definovať súčasnú pozíciu malého a stredného podnikania v makroekonomickom prostredí, poukázať na jeho ekonomické a spoločenské funkcie a význam, vyhodnotiť jeho vývoj a súčasný stav, najmä z pohľadu pripravenosti Slovenska na vstup do EÚ v oblasti malého a stredného podnikania, analyzovať rôzne formy podpory MSP a porovnať prístup jednotlivých krajín (hlavne strednej Európy) k politike rozvoja resp. nástrojov podpory MSP. Motto konferencie bolo „Malé a stredné podnikanie v Slovenskej republike na prahu Európskej únie“.

Zväzy a združenia reprezentujúce malé a stredné podnikanie získali väčší priestor a môžu vstupovať do tvorby a pripomienkovania legislatívy a podieľajú sa na sociálnom dialógu. Váha ich vplyvu v celom systéme však dosiaľ nie je dostatočná a súvisí s dosiaľ nedostatočným materiálnym a personálnym vybavením, nedostatočnou jazykovou vybavenosťou, využívaním internetu, najmä na regionálnej úrovni..

Navrhované opatrenia :

10.1. Jedným z predpokladov efektívnej komunikácie medzi vládou a podnikateľmi je aj obnovenie činnosti Rady pre malé a stredné podnikanie (rada bola po cca. 1,5 ročnej pôsobnosti zrušená) nie ako poradného orgánu vlády, ale ako poradného expertného orgánu pre ministra hospodárstva. Táto rada by vytváraal základnú bázu pre kooperatívne riešenie problémov v tejto oblasti a umožňovala by zástupcom sektoru malého a stredného podnikania spolupodieľať sa na príprave nových legislatívnych noriem a opatrení ovplyvňujúcich podnikateľskú činnosť v Slovenskej republike.